په خوست کې مخدره توکي او جرمونه
په خوست کې يو کس د نشې په حالت کې د واده د مراسمو پنځه ګډونوال ووژل.
ددې پېښې عيني شاهدان او د تڼيو ولسوالۍ حکومتي چارواکي وايي چې بريد ګر د مخدره موادو تر څکولو وروسته د نشې په حالت کې دلته پر خلکو بريد کړی، پنځه کسان يې وژلي او ۱۳ نور يې ټپيان کړي وو. نبي الله، د تڼيو ولسوالۍ اوسېدونکی وایي ”دا کس له دې دراوزې راننوت، دلته په ناستو کسانو يې پرلپسې ډزې وکړې. مړي او ټپيان دلته پراته وو. بيا د کلي خلک راغلل، مړي او ټپيان يې له دې ځای نه وایستل.‟ د بريدګر ورور شېرعلي خان وايي، چې ورور يې مخکې په ملي اردو کې دنده ترسره کړې وه او څه موده وړاندې يې ترخيض اخيستی و. شېرعلي د پېښې په اصلي لامل نه پوهېږي، خو زياتوي چې ورور يې کله ناکله ځينې نشه يي توکي څکول. هغه زياته کړه چې د يادې پېښې قربانيان يې نږدې خپلوان دي. له دې پېښې سره جوخت خلکو پر فېسبوک پر حکومت انتقادونو ته زور ورکړ، چې ګني د مخدره موادو پرضد يې مبارزه قاطع نه ده. خلک د نورو پېښو د مخنيوي لپاره د مخدراتو د خرڅلاو د مخنيوي جدي غوښتنه لري. که څه هم حکومت کله ناکله د نشه يي موادو د قاچاق او ددې توکو د کاروبار پر وړاندې د جدي مبارزې خبره کوي، خو ددې ولايت اوسېدونکي دا مبارزه کافي نه بولي. ابراهيم رحيمي د خوست د شيخ زايد پوهنتون د ژورناليزم پوهنځی لوستی او د ژورناليزم په ډګر کې يوولس کاله تجربه لري. هغه د ۲۰۱۱ ميلادي کال راهيسې په جنوب ختيځ کې د امريکا غږ خبريال دی. دمخه يې د افغانستان دننه په يو شمېر رسنيو کې کار کړی دی.